Knuthenlund
Knuthenlund,
hovedgård på det nordlige Lolland, 3 km nord for Stokkemarke. Knuthenlund blev oprettet i 1729 af grevskabet Knuthenborg i forbindelse med nedlæggelsen af landsbyen Bregerup. Den var avlsgård under Knuthenborg Gods til 1913, da den solgtes til mejeristen og osteproducenten J.P.H. Hansen; den har siden været i familiens eje.
Hovedbygningen i røde mursten med tegltag er fra 1880, mens den overvejende del af avlsgården er opført i 1948.
Knuthenlund Gods er på næsten 1000 ha, heraf en fjerdedel skov. I 2007 blev driften omlagt til økologi, og Knuthenlund blev dermed en af landets største økologiske brug. En stor besætning af malkefår og malkegeder sørger for mælk, der forarbejdes på eget mejeri, for en stor dels vedkommende til ost.

Knuthenlunds hjemmeside
